Doen jou deel, plant 'n boom | Netwerk24
Doen jou deel, plant 'n boom
Deur Nico van Rooyen, Pretoria 13 November 2019 00:00
Bome is nie net noodsaaklik vir die voortbestaan van die mens nie, maar verskaf soveel plesier.
Kinders sal jou vertel van die vreugde van boomklim of van 'n boomhuis. Bome verskaf voedsel vir mens en dier in die vorm van blomme, blare, sade en vrugte soos appels, pere, perskes, avokado's – ja, te veel om op te noem. Die talle gebruike van hout is eweneens te veel om op te noem.
Ons inheemse bome word bewonder vir hul duursaamheid (stinkhout, geelhout, tambotie), vorm, grootte en blommeprag. Die pragtige blomme van die huilboerboon, huilboom, vanwykshout en sambokpeul en die sade van die worsboom, maroela en kremetart is wyd bekend. Plant 'n inheemse boom in belang van Suid-Afrika se bydrae tot die bestryding van die klimaatskrisis.